Samværsregler i FDF Bording

Opdateret 26/10-2022.

Kernen i FDF er fællesskabet - både for børn og voksne. Vi leger, hygger, griner og taler sammen. Dette fællesskab skal have trygge rammer, og i FDF har vi et sæt samværsregler, der skal sikre, at FDF er et godt, trygt og sikkert sted at være for børn, unge og voksne.  
  
Som leder forstås: Alle der leder FDF-børn, f.eks. ledere, assistenter, instruktører bestyrelsesmedlemmer og hjælpere på lejre.   
  
1. Drenge og piger sover hver for sig.  
Det vil sige i hvert deres soverum, telt eller bivuak. Det er i hvert fald udgangspunktet, som skal overholdes for at tage hensyn til den enkeltes blufærdighedsgrænser, som kan variere meget fra person til person.  
På samme måde skal ledere og børn som udgangspunkt sove hver for sig.   
Men der kan være omstændigheder, som umuliggør fuldstændig kønsopdelt, samt leder/børn opdelt overnatning. Her er det lederens pligt, at sikre, at overnatningen foregår under hensyntagen til alle.  
  
2. Der er private toiletforhold og adskilte badeforhold for drenge og piger.  
Der er altid private toiletforhold og adskilte badeforhold for drenge og piger.  
Ledere bader aldrig sammen med FDF-børn af modsat køn, ligesom ledere kun bader sammen med FDF-børn af samme køn, hvis der er mere end én leder til stede.  
Ovenstående gælder også i forhold til omklædningsforholdene ved badning i sø, hav, pool eller lignende.  
  
3. Vi bruger et ordentligt, sobert og respektfuldt sprog.  
Alle, både ledere og FDF-børn taler et ordentligt, sobert og respektfuldt sprog. Ledere skal altid være rollemodeller for en ordentlig omgangstone, så derfor gælder ovenstående i høj grad også ledere indbyrdes.  
  
4. Det tilstræbes, at der både er mandlige og kvindelige ledere på alle hold og på alle lejre.  
Det tilstræbes, at der både er mandlige og kvindelige ledere på alle hold og på alle lejre med overnatning.  
  
5. Kæresteri mellem en leder og et FDF-barn er ikke tilladt.   
En leder må ikke have et forhold til et FDF-barn. Det gælder, uanset om vedkommende er over den seksuelle lavalder og uanset, hvor ligeværdige de to måtte virke.  
  
6. Børneattester.  
Der er indhentet børneattester på alle ledere (hjælpere, dog kun såfremt de overnatter på lejre).   
  
7. Øl, vin, spiritus samt euforiserende stoffer er forbudt.  
FDF-børn og ledere må ikke medbringe eller indtage øl, vin, spiritus, samt euforiserende stoffer på lejre eller ved FDF-arrangementer for børn. Dette gælder også på ud- og hjemrejser.  
  
8. Sociale medier.  
Kontakt må kun etableres af barnet selv. Ledere må ikke opsøge kredsens børn gennem sociale medier, medmindre det har relevans for FDF aktiviteterne.  
Det er lederens eget valg at acceptere kontakten, men ved accept vedkender lederen sig at være FDF­-leder også uden for FDF­-aktiviteter. Det forventes derfor også at lederen gennem de sociale medier lever op til FDFs værdigrundlag og samværsregler.  
På Facebook anbefales det at oprette en FDF-gruppe i stedet for at tilføje barnet som ven.   
I FDF Bording må der kun oprettes grupper på facebook for FDF-børn fra Seniorvæbnere og op.

9. Rygning.  
Ledere og FDF-børn under 18 år, ryger ikke ved FDF Bording. Voksne ryger kun i afmærkede områder.